****

Τρίτη, 25 Ιουλίου 2023

**ΑΝΑΚΟΙΝΩΣΗ ΤΥΠΟΥ**

**Συνάντηση της Υφυπουργού Ανάπτυξης με τους υπηρεσιακούς παράγοντες του Οργανισμού Βιομηχανικής Ιδιοκτησίας (Ο.Β.Ι.)**

Συνάντηση με υπηρεσιακούς παράγοντες του Οργανισμού Βιομηχανικής Ιδιοκτησίας (Ο.Β.Ι.), εποπτευόμενου φορέα του Υπουργείου Ανάπτυξης, είχε η Υφυπουργός **Άννα Μάνη-Παπαδημητρίου**, στην έδρα του Οργανισμού.

Η **κυρία Μάνη** ενημερώθηκε από τον Πρόεδρο του ΔΣ, κ. **Δημήτρη Χρόνη**, τον Γενικό Διευθυντή, κ. **Παναγιώτη Κανελλόπουλο** και εξειδικευμένα στελέχη του Οργανισμού, για τις υπηρεσίες και την εν γένει πορεία του.

Η διοίκηση του ΟΒΙ παρουσίασε στην Υφυπουργό τις πρωτοβουλίες που προωθούνται για την πλήρη ψηφιοποίηση των υπηρεσιών του, ανέδειξε το ρεκόρ των 1.000 αιτήσεων για διπλώματα ευρεσιτεχνίας που υποβλήθηκαν το 2022 και επισημάνθηκε η αλματώδης πρόοδος που σημειώθηκε τα τελευταία χρόνια, αναφορικά με το χρόνο έγκρισης των σημάτων.

Ανάμεσα σε όσα συζητήθηκαν ήταν και το ενδεχόμενο ενδυνάμωσης των Περιφερειακών Γραφείων του ΟΒΙ.

Επί τάπητος επίσης βρέθηκε και η νέα Υπηρεσία, που υλοποιείται στον ΟΒΙ, για την καλύτερη δυνατή ενίσχυση των Startups και Μικρομεσαίων Επιχειρήσεων, με στόχο την κατοχύρωση της ευρεσιτεχνίας τους.

Μετά τη συνάντηση, η **κα Μάνη** δήλωσε: «Ο OBI είναι ένας σημαντικός φορέας για την προστασία της βιομηχανικής ιδιοκτησίας στην Ελλάδα και συμβάλλει στην ανάπτυξη της καινοτομίας και της επιχειρηματικότητας. Με την προώθηση της καινοτομίας και την προστασία της πνευματικής ιδιοκτησίας, επιτελεί ουσιαστικό έργο για την ενίσχυση της βιομηχανικής δραστηριότητας και ανάπτυξης στη χώρα».

**ΑΠΟ ΤΟ ΓΡΑΦΕΙΟ ΤΥΠΟΥ**